ལེགས་ལྡན་ནག་པོའི་གླུ་ཞེས་པའི་ཧིན་དྷུའི་བསྟན་བཅོས་འདི་རང་ཅག་བོད་དུའང་དུས་སྔ་མོ་ཞིག་ནས་དོ་སྣང་གནང་མཁན་མཁས་པ་མང་དུ་བྱུང་ཡོད་འདུག་སྟེ།རང་རེའི་གྲུབ་མཐའ་དག་ཏུ་ཀུན་མཁྱེན་དང་ཐུའུ་བཀྭན་འདི་ལ་ནོར་ལྷ་ཟླ་བ་གཞོན་ནུ་མ་ལེན་སྟོན།།ཁྱབ་འཇུག་པ་དང་ཟླ་བ་གླུའི་ཆོས་སྨྲ།།ཞེས་པ་ནས།ཁྱབ་འཇུག་གིས་གླུའི་ཆོས་མང་པོ་སྨྲ་བས་གླུའི་ཆོས་སྨྲ་བ་སྟེ།སློབ་དཔོན་སྣང་བྲལ་གྱིས་ནོར་ལྷ་ཡིན།གླུར་བླངས་གསང་བ་ཨོྃ་ཞེས་བྱ།།ཞེས་སོ།།ཞེས་སོགས་དང་།ཀུན་མཁྱེན་ཇོ་ནང་པ་ཏཱ་ར་ནཱ་ཐའི་གཞན་སྟོང་དབུ་མའི་རྒྱན་ལས་ཀྱང་།སྙིང་པོི་གླུ་ཆེ་ཆུང་དང་།ལེགས་ལྡན་གྱི་གླུ་དང་སྲིད་སྒྲུབ་ཀྱི་གླུ་དང་།ཞེས་སོགས་དང་།ཡང་ཇོ་ནང་པ་ཏཱ་ར་ནཱ་ཐའི་གསུང་འབུམ་ལས་རྒྱལ་ཁམས་པ་ཏཱ་ར་ནཱ་ཐས་བདག་ཉིད་ཀྱི་རྣམ་ཐར་ངེས་པར་བརྗད་པའི་དེབ་གཏེར་ཤིན་ཏུ་ཞིབ་མོ་མ་བཅོས་ལྷུག་པའི་རྟོགས་བརྗོད་ཅེས་བྱ་བ་བཞུགས་སོ།།ལས་ཀྱང་།དགོས་པ་རང་མི་འདུག་ཀྱང་རྩེད་མོའི་ཚུལ་དུ་ལྷ་ཀྲྀཥྞའི་གསུང་ལེགས་ལྡན་གྱི་གླུ་ནས་ལེའུ་གཉིས་དང་།ཞེས་སོགས་ད་དུང་འདི་ལས་གཞན་དུའང་ཡོད་འདུག་ན་འདི་ཙམ་གྱིས་འཐུས་པར་བྱ།